Noida Metro ने बनाया रिकॉर्ड, कोविड लॉकडाउन के बाद लौट रही रौनक
Noida Metro Rail Corporation के 10 स्टेशनों को दोनों तरफ से खोला गया है, जिनमें सेक्टर 51, सेक्टर 50, सेक्टर 76, विशेष निर्यात जोन, सेक्टर 83, सेक्टर 137, सेक्टर 142, नॉलेज पार्क- 2, परी चौक और डिपो स्टेशन शामिल हैं।
नोएडा. दिल्ली से सटे नोएडा के सेक्टर 51 को ग्रेटर नोएडा के परि चौक और डिपो स्टेशन से जोड़ने वाली नोएडा मेट्रो की एक्वा लाइन पर अब रौनक लौटने लगी है। नोएडा मेट्रो में अब यात्रियों की संख्या में लगातार इजाफा महसूस किया जा सकता है। पिछली 15 नंबवर को यात्री संख्या के मामले में नोएडा मेट्रो ने एक रिकॉर्ड बनाया है।कोरोना वायरस लॉकडाउन के पश्चात सेवाएं शुरू होने के बाद 15 नवंबर को एक दिन में सबसे ज्यादा 26,554 लोगों ने नोएडा मेट्रो रेल की एक्वा लाइन पर यात्रा की। नोएडा मेट्रो रेल कार्पोरेशन (NMRC) मीडिया प्रभारी ने बताया कि सेक्टर 51 मेट्रो स्टेशन से सबसे ज्यादा 10,035 लोगों ने मेट्रो रेल की सवारी की।उन्होंने बताया कि Noida Metro Rail Corporation के 10 स्टेशनों को दोनों तरफ से खोला गया है, जिनमें सेक्टर 51, सेक्टर 50, सेक्टर 76, विशेष निर्यात जोन, सेक्टर 83, सेक्टर 137, सेक्टर 142, नॉलेज पार्क- 2, परी चौक और डिपो स्टेशन शामिल हैं। उन्होंने बताया कि 12 अन्य स्टेशनों के दोनों ओर जल्दी खोले जाएंगे। उन्होंने बताया कि एनएमआरसी कोविड-19 प्रोटोकॉल का पालन करते हुए यात्रियों को सुरक्षित यात्रा मुहैया करा रहा है।